SPICES
రూ.8416 కోట్ల మసాలా దినుసుల ఎగుమతులు
కోచి, జనవరి 8: భారత్‌ నుంచి ఇతర దేశాలకు మసాలా దినుసుల ఎగుమతులు జోరందుకున్నాయి. 2016- 17 ఆర్థికసంవత్సరం మొదటి ఆరునెలల్లో ఎగుమతులు 8415.97 కోట్లకు చేరినట్లు తేలింది. విలువల పరంగా ఏడుశాతం పెరిగాయని అంచనా. మొత్తం ఎగుమతులపరంగాచూస్తే 7892.65 కోట్లుగా ఉన్నాయి. ఇక వాణిజ్య ఎగుమతులు కూడా 4,37,360 టన్నులకు పెరిగాయి. ఏప్రిల్‌ సెప్టెంబరు మధ్యకాలంలోనే ఎగుమతుల్లో భారీ వృద్ధి కనిపించింది. గత ఏడాది ఇదేకాలంలో 4,14,780 టన్నులుగా ఉన్నట్లు ప్రభుత్వ గణాంకాలే చెపుతున్నాయి. ఎగుమతుల్లో మిర్చి అగ్రస్థానంలో ఉంది. ఏప్రిల్‌ సెప్టెంబరు మధ్యకాలంలో ఎగుమతులు 1.65 లక్షల టన్నులుగా ఉన్న ఎగుమతులు విలువలపరంగా 2307.75 కోట్లుగా ఉన్నాయి. వెల్లుల్లి ఎగుమతులు గణనీయంగా పెరిగాయి. 132శాతం పెరిగాయి. పరిమాణంపరంగా 55శాతం, విలువల పరంగా 132శాతం పెరిగాయి. ఇక పసుపు పరంగాచూస్తే ఏప్రిల్‌ సెప్టెంబరు మధ్యకాలంలో భారీ ఎత్తున పెరిగింది. ఇక పేస్ట్‌లరూపంలోను, కూరల్లో వినియోగించే పౌడర్‌ పరంగా కూడా మంచి వృద్ధిని సాధించింది. కేవలం ఇవేకాకుండా ఇతర ఉత్పత్తులపరంగా కూడా విదేశీ మార్కెట్లలో భారత్‌ ఉత్పత్తులకు మంచి డిమాండ్‌ పలకడంతో ఎగుమతులు గణనీయంగా పెరిగినట్లు వాణిజ్య మంత్రిత్వశాఖ అధికారులు చెపుతున్నారు.